
A Gépi balett és az Entr'acte összehasonlítása
​Az 1920-as évek közepe a francia avantgárd filmművészet aranykora volt. Ebben az időszakban a képzőművészek és a filmesek radikálisan szakítottak a hagyományos, lineáris történetmeséléssel, hogy a film médiumának tiszta, vizuális lehetőségeit kutassák. Két 1924-ben bemutatott alkotás, Fernand Léger és Dudley Murphy Gépi balett (Ballet Mécanique), valamint René Clair és Francis Picabia Entr'acte című műve is ezzel a szemlélettel készültek. Bár mindkét film az avantgárd mozgalom (különösen a dadaizmus és a kubizmus) hatására készült, és mindkettő elveti a narratívát, a világ megközelítésében, a ritmushasználatban és a film hangvételében jelentősen eltérnek egymástól.

​A Gépi balett egy kubista festő, Fernand Léger és az amerikai operatőr, Dudley Murphy közös munkája. Léger a modern ipari társadalom, a gépek és a geometria iránti vonzalmát vitte vászonra. A film célja a vizuális ritmus és a kinetikus energia megteremtése volt: megmutatni a gépekben rejlő "balettet", és egyenrangúvá tenni az emberi formát a mindennapi tárgyakkal.

Ezzel szemben az Entr'acte ízig-vérig dadaista alkotás. Eredetileg a svéd balett Relâche című előadásának felvonásközeire (ahogy a neve is mutatja; ”entr'acte”=’köztes előadás’) készült. René Clair rendező és Francis Picabia (a forgatókönyv írója) célja a kispolgári sznobizmus, a túlgondolásíg feszített logika ezzel együtt a konvenciók teljes körű kigúnyolása volt. A filmben a korszak legnagyobb avantgárd alakjai (Marcel Duchamp, Man Ray, maga Picabia és Erik Satie neves zeneszerző) is feltűnnek, megteremtve ezzel a műfaj határait átlépő, játékos happening-jelleget.
​A két film vizuális nyelvezete élesen elkülönül egymástól:
Elsőként a Gépi balett a tárgyak filmje. Fogaskerekek, ingák, konyhai eszközök (például habverők), fényes fémfelületek és geometrikus formáknak szentelik a legnagyobb figyelmet. Az alkotók prizmákat és tükröket használtak a képek sokszorosítására, ily módon reprodukálva a kaleidoszkóp látványvilágát. Az emberi test (Kiki de Montparnasse arca, vagy a mosolygó száj) itt csupán egy mozgó alkatrész, amely alá van vetve a gépies ritmusnak.
Az Entr'acte vizualitása meghökkentő; a Gépi balettnél sokkal szürreálisabb és játékosabb. René Clair a trükkfelvételek mestereként lassításokat, gyorsításokat, kettős expozíciókat és váratlan vágásokat alkalmazott. Míg Léger a precíz formákra koncentrált, Clair a képtelen helyzetekre: balerinának öltözött, szakállas férfi felülről fotózva az üvegpadlón keresztül, sakkozó művészek, akiket elmos egy vízsugár, vagy egy tevekocsi által húzott halottaskocsi.
​A zene és a vizuális ritmus mindkét műben központi szerepet játszik, hiszen némafilmekről lévén szó, a képek dinamikája vette át a párbeszédek helyét.
A Gépi balett George Antheil amerikai avantgárd zeneszerző brutális, indusztriális zenéjéhez készült (bár a korlátozott technika miatt sokáig nem tudták tökéletesen szinkronizálni a zenét és a képet). A vágás kíméletlen, gyors és repetitív. Egy mosónő lépcsőn való felmászásának loopolt (ismétlődő) jelenete szinte frusztráló gépiességet sugároz, mindemellett kísértetiesen hétköznapi, mégis úgy érezzük, kiemelt szerepe van.
Az Entr'acte zenéjét Erik Satie szerezte. A zene itt is repetitív, de sokkal könnyedebb, játékosabb, amely alá van vetve a vásznon zajló őrületnek. A film ritmusa egyre gyorsul; a lassú, álomszerű kezdésből a végére egy fergeteges, szinte követhetetlen tempójú hajsza bontakozik ki, ahol az emberek a megszökött halottaskocsi után futnak (ez egészen hasonlít az Andalúziai kutya című film abszurd, rémálmokat életre hívó látványvilágához és eszmeiségéhez).
​Bár mind a Gépi balett, mind az Entr'acte az 1920-as évek "tiszta mozi" (cinéma pur) ikonikus elemei, a két film inkább kiegészíti, mintsem másolja egymást, különböző dolgok vannak hangsúlyozva bennünk.
Fernand Léger műve egy formalista, strukturalista kísérlet, amely az ipari forradalom formavilágát emeli esztétikai magasságokba, hideg, gépies pontossággal. René Clair alkotása pedig egy anarchikus, dadaista lázadás, amely a humort és az abszurditást használja fegyverként a narratív hagyományok és a társadalmi normák ellen. Mindkét film megkerülhetetlen hatással volt a későbbi kísérleti filmművészetre és a videóklipek vizuális nyelvezetére.

